UECL: Gzira U. jikkwalifikaw bil-penalties Minn Cristian Muscat – ritratt: Dominic Borg Gzira United ………1 UE Santa Julia …….1 (Gzira U. 5-3 bil-penalties) G zira United għaddew għat-tieni round ta' kwalifikazzjoni tal-Europa Conference League meta għelbu lil UE Santa Julia 5-3 bil-penalties wara li l-partita spiċċat fi draw ta' 1-1. Fil-veritá din il-partita ma offriet l-ebda spettaklu b'daħliet xejn kumplimentużi fejn dehret ukoll l-għejja tremenda fil-ħin barrani. Saint Julia fetħu l-iskor, fil-21 minuta, proprju fl- ewwel azzjoni perikoluża li ħolqu meta minn corner ta' Izan Chece Cano il-goalkeeper tal-Maroons, Justin Haber, ħareġ minn postu u ppanċja qasir, bil-ballun jintemm għand BEDSENTE GOMIS li kellu x-xutt bid-dawra mill-isbaħ li spiċċa fis-saqaf tax-xibka. Wara dan il-goal il-partita kienet wisq ikkonċentrata f'nofs il-ground biex iż-żewġ goalkeepers rispettivi ftit li xejn kienu mpenjati għalkemm Santa Julia kienu kemmxejn aħjar. Dan sabiex fil-45 minuta, eżattament qabel tmiem l-ewwel taqsima, Bedsente Gomis kellu f'saqajh il-ballun tat-tieni goal iżda kellu t-tentattiv minn poizzjoni ideali wisq fraġli biex il-ballun intemm barra. Fil-ftuħ tat-tieni taqsima, Gzira United ħarġu ferm aggressivi fit-tentattiv li jiksbu d-draw … u proprju għamlu dan fit-52 minuta meta Thiago Espindola xeħet cross insidjuż fil-kaxxa avversarja fejn GABRIEL BOHRER MENTZ b'daqqa ta' ras stupenda għeleb lil Nacho Zabal. Fil-65 minuta, Steve Pisani għadda lejn Martin Davis fuq il-faxxa laterali, avvanza … daħal fil-kaxxa u minflok xeħet lejn Maxuell Maia li kien f'pożizzjoni li jkompli l-ballun għal ġox-xibka, ipprefera jkompli bl-azzjoni biex xeħet barra. Fl-84 minuta, il-Maroons ħarbu b'kontrattakk veloċi iżda Jefferson Assis ġie nnewtralizzat fil-ħin minn Fabrice Begeorgi biex ċaħħdu milli jikkonkludi. Tliet minuti wara, Maxuell Maia naqas li jikkonkludi bir-ras minn taħt il-lasti. Bl-iskor jibqa' ma jinbidilx, il-partita marret fil-ħin barrani kif ukoll għall-pe­nalties. Għal Gzira skorjaw Maxuell, Mendoza, Pisani, Mentz u Borg. Għal Santa Julia skorjaw Gomis, Kambi u Echaide u falla Nimani. REFEREE: Vitaljis Spasjonnikovs (Latvja) TKEĊĊA : M. Ruiz (wara l-logħba)